**Östersundomin yhteinen yleiskaavaehdotus**

**Yhteenveto keskustelutilaisuuksista**

Ajankohta: tiistai 16.1.2018 klo 17-19.30

Paikka: Östersundom, Sakarinmäen koulu

Läsnä:

Pia-Elina Tasanko, Vantaa

Mari Siivola, Vantaa

Vesa Karisalo, Vantaa

Joonas Stenroth, Vantaa

Ilkka Laine, Helsinki

Tuula Pipinen, Helsinki

Tuomas Lehtonen, Helsinki

Heidi Koponen, Helsinki

Sanna Jauhiainen, Helsinki

Saija Miettinen-Tuoma, Helsinki

Johanna Iivonen, Helsinki

Tom Qvisen, Helsinki

Ajankohta: torstai 25.1.2018 klo 17-19.15

Paikka: Östersundom, Sakarinmäen koulu

Läsnä:

Kaisa Jama, Sipoo

Ilkka Laine, Helsinki

Tuula Pipinen, Helsinki

Tuomas Lehtonen, Helsinki

Heidi Koponen, Helsinki

Sanna Jauhiainen, Helsinki

Saija Miettinen-Tuoma, Helsinki

Kristiina Hyväri, Helsinki

Johanna Iivonen, Helsinki

Maija Mattila, Helsinki

Peter Haaparinne, Helsinki

Osallistujia oli läsnä molemmissa tilaisuuksissa noin 80-100 henkeä.

**Tilaisuuksien ohjelma ja kulku**

Keskustelun pohjustukseksi esiteltiin Östersundomin yhteisen yleiskaavaehdotuksen sisältöä ja prosessia. Ensimmäisessä asukastilaisuudessa oli läsnä Vantaan asiantuntijoita ja toisessa asukastilaisuudessa Sipoon yleiskaavapäällikkö. He esittelivät alueittensa ajankohtaiset suunnitelmat. Mukana olivat myös Helsingin maanhankinnoista vastaavat asiantuntijat.

Yhteisen yleisen osuuden jälkeen siirryttiin pöytiin keskustelemaan ryhmissä eri teemoista karttojen äärellä. Karttapisteitä oli neljä: Sipoo/Vantaa, eteläosa, metrovyöhyke ja pohjoisosa.

Vastauksia useimmin toistuviin kysymyksiin on koottu Usein kysyttyjä kysymyksiä –palstalle: <http://yhteinenostersundom.fi/yleiskaava/usein-kysyttya/>

**Tiivistelmä keskustelun aiheista**

* Vantaa
* Purosillantien asukkaiden mielipiteet jakautuivat kerrostalorakentamisen puolesta sekä vastaan. Lisäksi alueen pohjoispuolisen uuden kadun linjauksesta keskusteltiin: se haluttaisiin kauemmas nykyisistä taloista. Ymmärrettiin hyvin, että jo pelkkä uuden kaupunginosan esirakentaminen tulee olemaan todella hankala vaihe asua naapurina.
* Jonkin verran keskusteltiin Vaaralan ja Ojangon asioista kaava-alueen ulkopuolelta.
* Westerkullan kartanoon liittyen kyseltiin muun muassa rakennusoikeuden lisäämisestä.
* Länsisalmen elinkeinoalueen rakentamisaikataulu ja toiminnot kiinnostivat.
* Sipoo
* Maan arvo ja hinta puhuttivat.
* Rakennuskielto Sipoon kunnan alueella herätti kysymyksiä.
* Rantaraitin linjaus koettiin epätasa-arvoiseksi.
* Majvikissa rantojen täytöt ja niiden vaikutus merenlahteen herättävät huolta.
* Kaavamerkinnät
* Selvitysalueesta haluttiin tietää alueen suunnitelmista ja rakentamisaikataulusta.
* Vaiheistettu rakentamisalue –kaavamerkintä etenkin Kärrissä herätti kysymyksiä. Sen pelätään rajoittavan lisärakentamista. Talojen korjaaminen ja rakennuksiin investointi mietityttää monia, kun alueen tulevaisuus on epävarma.
* Kaupunkipientalovaltainen alue –kaavamerkintä Karhusaaressa koettiin paikoin ristiriitaiseksi vireillä olevien asemakaavamuutosehdotuksien kanssa.
* Kerrostalovaltainen alue –kaavamerkintä herätti huolta siitä, että voiko kerrostalovaltaisilla (tai kaupunkipientalovaltaisilla) alueilla säilyä nykyisiä pientalotontteja nykyisellä tonttitehokkuudella ja rakennusoikeudella.
* Alue, jonka ominaispiirteet säilytetään –kaavamerkinnästä haluttiin tietää merkinnän perusteita.
* Vesiasiat
* Hulevedet, ojat (mm. Vikkullantie, Talosaari, Ribbingö, Skadaholmen). Hulevesistä vastaava taho on monelle epäselvää.
* Ruoppaus ja kunnostus. Krapuojan ruoppaus koetaan tarpeelliseksi, koska vesi nousee Talosaarentielle ja jopa Uuden Porvoontien pohjoispuolelle. Porvarinlahti on rehevöitynyt maanviljelyksen päästöjen takia.
* Jätevesien suhteen on epäselvää, kuinka niiden kanssa tulisi tällä hetkellä toimia mm. Skadaholmenissa.
* Liikenneasiat
* Liikenteeseen liittyvät kysymykset koskivat muun muassa Östersundomin pääkatua, joka ruuhkautuu työmatkaliikenteen takia.
* Kehä III on ainoa purkusuunta, mutta riittämätön. Hyviä poikittaisia julkisen liikenteen yhteyksiä Tikkurilan ja Aviapoliksen suuntaan toivottiin. Mellunmäen kautta ei haluta kiertää, vaan toivottiin parempia poikittaisia yhteyksiä Vantaalle. Vantaan suunnittelemaa pikaraitiotieyhteyttä pidettiin liian mutkittelevana.
* Metro koettiin loistavaksi yhteydeksi keskustan suuntaan. Todettiin, että pikaraitiotien kapasiteetti ei riitä yleiskaavan asukasmäärälle.
* Liikenneyhteyksien riittävyys rakentamisen aikana huolettaa. Jo nyt Itäväylä/Uusi Porvoontie jonoutuu, kun satamatunneli on suljettu.
* Uusi Porvoontie on nyt tärkeä pyöräliikenneyhteys Helsingin ja Porvoon välillä. Pääreitin laatuun ja turvallisuuteen täytyy panostaa. Ehdotettiin, että reitin varrelle voisi lisätä myös liikkumismahdollisuuksia ja pyöräturismia sekä elämyksellisyyttä tukevia palveluita. Näitä voisi olla esimerkiksi taukopaikat, pyörähuolto, pääreitiltä poikkeavat reittivaihtoehdot rantaan sekä eri välineiden vuokrausmahdollisuudet.
* Teiden kunto, kunnossapito ja vastuut herättivät kysymyksiä.
* Koulujen pihojen liikuntapaikat kaipaavat kunnostusta.
* Björkuddenin kävely- ja pyöräliikenteen siltayhteys koettiin tarpeettomaksi. Karhusaaren ja Korsnäsin välille tulevien siltojen korkeus ja mahdollisuus alittaa sillat purjeveneellä koettiin tärkeäksi.
* Venepaikat, talvisäilytys, satamat
* Satamien ja venepaikkojen määrä koetaan liian pieneksi suhteutettuna asukasmääriin. Merellisessä kaupungissa niitä tulisi olla enemmän. Veneiden talvisäilytyspaikoiksi ehdotettiin esim. Länsisalmen elinkeinotoimintojen aluetta. Myös Skadaholmeniin toivottiin lisää venepaikkoja.
* Karhusaaren pohjoisrannan venevalkamaoikeuksista oltiin huolissaan.
* Hevosharrastajat ja ratsastustoiminta
* Ratsastustoimintaan liittyen oltiin kiinnostuneita kuulemaan lisää ratsastusreitti ja –verkostosuunnitelmista.
* Hevosharrastajat Talosaaren alueelta olivat ilahtuneita virkistysverkkosuunnitelman ratsastusteistä sekä yleiskaavan mahdollistamasta uudesta ratsastustoiminnasta.
* Karhusaari
* Rakentamistehokkuus herätti kysymyksiä (asemakaavamuutokset vs. yleiskaava)
* Kiinteistöveron mahdollinen nousu alueen tehokkuuden noustessa huoletti monia.
* Karhusaaressa on erikoinen tilanne, kun kaupungin omistamalla tiellä täytyy maksaa erillistä tienhoitomaksua. Kaupungin tulisi ottaa nykyiset tiekuntien tiet hoitaakseen.
* Rantaraitin sijainnista oltiin kiinnostuneita.
* Asukkaat ovat huolissaan nykyisten AO-tonttien kohtalosta.
* Jäteveden puhdistamo
* Jätevedenpuhdistamon sijoittaminen Norrbergetiin herätti kysymyksiä. Ehdotettiin puhdistamon sijoittamista lähemmäksi Ojangon teollisuusaluetta.
* Puhdistamosta koituvat hajuhaitat sekä sijoittuminen lähelle asutusta herättää huolta.
* Jätevedenpuhdistamon aikataulusta ja purkutunnelista oltiin kiinnostuneita.
* Maa-ainestenottoalue
* Maa-ainestenottoalueen sijoittaminen niin lähelle asutusta herättää huolta ja vastustusta. Ehdotettiin sijoittamista esimerkiksi Boxiin Sipoon puolelle tai Kilpilahteen.
* Maa-ainestenottoalueesta koituu paljon haittaa muun muassa pöly- ja meluhaittoja ja ne tulee huomioida.
* Mainittiin, että alue on rantakäärmealuetta ja alueella on myös kanahaukka- ja valkoselkätikkahavaintoja. Luontoselvitykset tulee päivittää ennen hankepäätöstä.
* Tonttitehokkuus, rakennusoikeus, kiinteistövero, kaupungin maanhankinta, rakennuskielto, kiinteistöjen myyminen jne.
* Puroniityssä rakennuskielto koetaan haittaavan alueen kehittymistä. Rakennuskiellon jatkaminen herättää vastustusta.
* Haluttiin tietää, kuinka paljon Helsingin kaupunki on käyttänyt rahaa ostaessaan tontteja alueelta koko 10 vuoden aikana.
* Kiinteistön arvon määrittelystä oltiin kiinnostuneita.
* Rakennusten myyminen koetaan hankalaksi, koska kaavoitustilanne on auki ja rakennuskielto voimassa.